พัทลุงเร่งกำจัดผักตบชวารับเทศกาลท่องเที่ยว ล่องเรือ แลนกทะเลน้อย
เมื่อช่วงสาย วันนี้ 28 ม.ค.60 ผู้สื่อข่าวรายงานว่า ที่บริเวณทะเลน้อย ในเขตห้ามล่าสัตว์ป่าทะเลน้อย อ.ควนขนุน จ.พัทลุง จังหวัดพัทลุง ทหารหน่วยพัฒนาการเคลื่อนที่ 43 สำนักงานพัฒนาภาค 4 ร่วมกับสำนักงานชลประทาน อบจ.พัทลุง และชาวบ้านในพื้นที่ ต.พนาตุง ต.ทะเลน้อย อ.ควนขนุน จ.พัทลุง ได้เร่งกันลอกผักตบชวา และวัชพืช ฯลฯ ที่ถูกคลื่นซัดเข้าหาริมฝั่งตลอดแนวด้านหน้าหน่วยห้ามล่าพันธุ์สัตว์ป่าทะเลน้อย เป็นระยะทางยาวกว่า 1.50 กิโลเมตร จนส่งผลกระทบและความเดือดร้อนให้กับชาวบ้านที่ประกอบอาชีพประมงพื้นบ้านมากกว่า 500 ครอบครัว ไม่สามารถนำเรือออกจากฝั่งไปหาปลาได้ โดยผักตบชวา และวัชพืชดังกล่าวนี้ได้ถูกกระแสน้ำพัดพามาจากแหล่งน้ำบริเวณข้างเคียงมายังทะเลน้อยอย่างมากมาย นอกจากจะส่งผลกระทบต่อชาวประมงแล้วยังส่งผลกระทบต่อการท่องเที่ยวในเขตห้ามล่าฯเป็นอย่างมาก,พ.อ.ศราวุธ จันทร์พุ่ม ผบ.หน่วยพัฒนาการเคลื่อนที่ 43 สำนักงานพัฒนาภาค 4 กล่าวว่า จากการประเมินของเจ้าหน้าที่ในครั้งนี้พบว่าผักตบชวา และวัชพืช ในทะเลน้อยในครั้งนี้มีไม่น้อยกว่า 200,000 ตัน ซึ่งทางจังหวัดฯ และหน่วยงานที่เกี่ยวข้องจะร่วมมือกันเร่งกำจัดผักตบชวาและวัชพืชเหล่านี้ให้แล้วเสร็จภายในต้นมีนาคม 2560 เพื่อเร่งแก้ปัญหาให้กับชาวบ้านที่มีอาชีพการประมงในบริเวณทะเลน้อย และรองรับเทศกาลท่องเที่ยว ล่องเรือ แลนกทะเลน้อย ซึ่งจะมีขึ้น ในช่วงกลางเดือนมีนาคม 2560-พฤษภาคม 2560 ซึ่งในเทศกาลการท่องเที่ยวดังกล่าว มีนักท่องเที่ยวทั้งชาวไทยและต่างประเทศเดินทางเข้ามาท่องเที่ยวเป็นจำนวนมาก พ.อ.ศราวุธ กล่าวในที่สุด.
จังหวัดพัทลุงเร่งกำจัดผักตบชวาระยะทางยาวกว่า 1.50 กิโลเมตร ในเขตห้ามล่าสัตว์ป่าทะเลน้อย เพื่อรองรับเทศกาลท่องเที่ยว ล่องเรือ แลนกทะเลน้อย ในช่วงกลางเดือน มีนาคม-พฤษภาคม 2560
กำจัดผักตบชวา,ทะเลน้อย,เขตห้ามล่าสัตว์ป่าทะเลน้อย,ล่องเรือ แลนกทะเลน้อย,พัทลุง